Polisiehoof genader oor Randfontein-moordeMarietjie en Kayla Meyer. Foto: Facebook. Dit is vandag presies drie maande sedert die liggame van vier mense, onder wie die negejarige Kayla Meyer, op ŉ kleinhoewe naby Randfontein aan die Wes-Rand gevind is. Niemand is nog in verband met die moorde in hegtenis geneem nie. Kennith McCormack (42), sy verloofde, Marietjie Meyer (45), haar dogter, Kayla, en Monty McCormack (73), Kennith se pa, se liggame is in Maart verspreid op die kleinhoewe in Rodora gevind. Die motief vir die moorde is nog nie bekend gemaak nie. Maroela Media kon vasstel dat die saak nie meer deur die plaaslike polisiestasie ondersoek word nie en oorgeneem is deur die provinsiale polisie. Kapt. Kay Makhubele, provinsiale polisiewoordvoerder, het Vrydag aan Maroela Media bevestig dat niemand nog in hegtenis geneem is nie, maar dat die ondersoek voortduur. Makhubele het gesê gerugte dat daar nog nie ŉ saaknommer aan die saak toegeken is nie, is onwaar. Daniel Lotter, Front Nasionaal se woordvoerder, het gesê die party onderneem om ŉ brief aan lt.genl. Khomotso Phahlane, waarnemende polisiekommissaris, te skryf om druk op die polisie uit te oefen om prioriteit aan die ondersoek van die wrede moorde te verleen. Die slagoffers. Foto: Facebook Maroela Media het vroeër berig ŉ familievriend het op 10 Maart die polisie ontbied nadat hy gaan ondersoek instel het omdat hy niks van sy vriende gehoor het nie. Die vriend het glo op Monty se bebloede liggaam afgekom in ŉ tydelike huis waar sy seun, Marietjie en Kayla gebly het, terwyl hulle ŉ houthuis op die kleinhoewe laat bou het. Monty het glo uit Brittanje by sy seun kom kuier. Monty is vermoedelik met ŉ stomp voorwerp doodgeslaan. Marietjie se liggaam is gevind in die houthuis wat in aanbou was. Sy is na bewering ook met ŉ stomp voorwerp doodgeslaan. Kayla se liggaam is in ŉ stoorkamer langs die tydelike woonplek gevind. Sy het nie ooglopende beserings gehad nie en het moontlik versmoor. Kennith se liggaam is die volgende dag ŉ paar meter van die houthuis opgespoor. Die verdagtes het met die gesin se Mercedes-sportnutsvoertuig gevlug. Die voertuig is later verlate aangetref en die polisie het beslag daarop gelê. Kontant en twee selfone van die slagoffers is glo daarin gevind. Die polisie ondersoek vier sake van moord.